ธ.อิสลามใจป้ำปล่อยกู้ผู้หญิง-คนดีลดกำไรอีก 1 %
ธนาคารอิสลามหนุนุสินเชื่อประชาวิวัฒน์&nbsp; ใจป้ำปล่อยกู้ผู้หญิง - คนดี ลดอัตรากำไรอีก 1 %&nbsp; เตรียมขอเงินกระทรวงคลังซับน้ำตาน้ำท่วมภาคใต้อีก 1,500 ล้านบาท&nbsp;&nbsp;
29 ธ.ค. 2553

ธนาคารอิสลามหนุนุสินเชื่อประชาวิวัฒน์  ใจป้ำปล่อยกู้ผู้หญิง - คนดี ลดอัตรากำไรอีก 1 %  เตรียมขอเงินกระทรวงคลังซับน้ำตาน้ำท่วมภาคใต้อีก 1,500 ล้านบาท   
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย เปิดเผยว่า  ธนาคารได้จัดสรรเงินเพื่อสนับสนุนให้สินเชื่อแรงงานนอกระบบตามโครงการประชาวิวัฒน์ จำนวน 500 ล้านบาท  คิดอัตรากำไร 12 % ต่อปี  โดยปล่อยกู้ให้กับกลุ่มแท็กซี่วงเงิน ไม่เกิน 8 แสนบาท   หาบเร่แผงลอย วงเงินไม่เกิน 20,000 บาท  และจักรยานยนต์รับจ้างวงเงิน 30,000-40,000 บาท   โดยหลักเกณฑ์คล้ายกับธนาคารของรัฐอื่นๆ แต่จะมีเงื่อนไขพิเศษสำหรับสตรีและคนดี คือไม่สูบบุหรี่หรือกินเหล้าจะได้ลดอัตรากำไรอีก 1 % เนื่องจากธนาคารมีมีนโยบายสนับสนุนคนดีมีคุณธรรมโดยเฉพาะสตรีที่มากู้เงิน เพราะต้องรับภาระหนักทั้งหาเงินเลี้ยงครอบครัวและต้องดูแลครอบครัวด้วย   
นอกจากนี้ธนาคารเตรียมจะทำหนังสือถึงกระทรวงการคลังเพื่อขอวงเงินพิเศษในการปล่อยกู้ช่วยเหลือผู้ประสบภาคน้ำท่วมที่ภาคใต้อีกจำนวน 1,500 ล้านบาท คิดอัตรากำไร 6 %  ระยะเวลาการกู้ 5 ปี  ทั้งนี้ได้ธนาคารได้รับเงินจัดสรรก้อนแรก 500 ล้านบาท ซึ่งปล่อยเงินกู้ได้กว่า 400 กว่าล้านบาท  ใกล้เต็มวงเงินแล้ว  ซึ่งรองรับได้เฉพาะกลุ่มผู้ประกอบการรายย่อยที่ค้าขายในตลาดกิมหยง และตลาดสันติสุข ในจ.หาดใหญ่ ยังไม่ครอบคลุมจังหวัดภาคใต้อื่นๆที่ประสบปัญหาน้ำท่วม  และพบว่ายังมีผู้ประสบภัยที่ปล่อยกู้ไปแล้วเริ่มมีปัญหา ต้องไปกู้เงินจากนอกระบบเสียดอกเบี้ย 35 % ต่อปี   
นายธีรศักดิ์ กล่าวว่า ในปี 2554  ธนาคารตั้งเป้าหมายปล่อยสินเชื่อใหม่ 20,000 ล้านบาท คิดเป็นอัตราเติบโต 15 % จากปี 2553 ที่มียอดการปล่อยสินเชื่อ 40,000 ล้านบาท (รวมสินเชื่อตามนโยบายรัฐบาล)  และมีอัตรากำไรเพิ่มขึ้นจาก400 ล้านบาทเพิ่มเป็น 700 ล้านบาท  รวมทั้งจะเปิดตัวบัตรเครดิตใหม่รวมกับ บริษัทบัตรกรุงไทย โดยตั้งเป้าหมายลูกค้าใหม่เดือน 300 ราย    ในขณะเดียวได้มีการปรับปรุงการรับรีไฟแนนซ์หนี้บัตรใหม่โดยให้มีบุคคลค้ำประกัน จากเดิมไม่มีบุคคลค้ำประกันทำให้ประสบปัญหาหนี้สูญ 100 %  จากลูกค้า 200 คน วงเงินกู้ไม่เกิน 2 แสนบาท   ทำให้ยอดหนี้เสียลดลงเหลือประมาณ 1 %  
ทั้งนี้ในวันที่ 29 ธ.ค.ธนาคารอิสลามได้ลงนามบันทึกข้อตกลงโครงการสินเชื่อสวัสดิการพนักงานกับบริษัทกสท.โทรคมนาคม โดยเป็นสินเชื่ออเนกประสงค์ วงเงิน 500 ล้านบาท วงเงินต่อรายไม่เกิน 30 เท่าของเงินเดือน สูงสุดไม่เกิน 3 ล้านบาท ในอัตรากำไรพิเศษที่ 7.25%  ซึ่งเป็นอัตราที่กำไรต่ำกว่าธนาคารให้กับลูกค้าทั่วไป  และเชื่อว่าได้รับการตอบรับที่จากพนักงานกสท.ที่มีอยู่กว่า 6,000 คน